Dilectissimis fratribus, tam monachis quam clericis, cæterisque devotis Deo et sanctis apostolis ejus Petro et Paulo, frater P[ontius] Cluniacensis abbas, salutem et benedictionem. Quantum Hu[mbaldus], dictus Lugdunensis episcopus, post gravem afflictionem jam dictæ æcclesiæ, ad congregationis nostræ inquietationem, ad vestras credimus aures pervenisse. Nunc vero isdem tantis malis graviora adiciens ad domini papæ et apostolicæ sedis contemptum prorumpens, verba et scripta ejus omnino comtempnens, contra decreta canonum contraque auctoritates apostolicæ sedis nefanda scripta dispersit. Qui si intellexisset scita sanctorum conciliorum sacrorumque canonum, quibus sanctæ Romanæ æcclesiæ auctoritas innititur et declaratur, non in celum posuisset os suum, sed digito buccam suam compressisset. Quapropter vobis mandamus, ut sicut a comptemptore domini pape et sedis apostolicæ, ab eo vos abstineatis, nullam ab eo requirendo justiciam, quæ utique apud illum nulla est, nec in aliquo ei serviendo, donec in proximo beati Petri et domini papæ ac sedis apostolicæ sententia digne feriatur; presbiteris quoque æcclesiarum nostrarum precipimus, ut magis studeant obædire institutis domini pape et predecessorum ejus, quam subdiminis et exactionibus predicti Hu[mbaldi.] Si quis vero illius nenias sedis apostolicæ decretis preposuerit, et illa nefaria scripta in nostris ecclesiis annunciaverit, nos eum auctoritate beati Petri et domini pape ejusdemque Cluniacensis æcclesiæ omnium benefactorum vestrorum expertem facimus, litteras istas vicissim mandamus mitti et auctoritatem apostolicæ sedis et Cluniacensis æcclesiæ populis et probis viris predicare, ne illius sacrilegi scripti contagione ledantur.